የወጣቶችን ተጠቃሚነት ለማረጋገጥ የተለያዩ መርሃ ግብሮችን እየተገበረ መሆኑን ቢሮዉ ገለፀ
ወጣቶችን በተለያዩ የስራ አማራጮች በማሳተፍ ተጠቃሚነታቸውን ለማሳደግ በትኩረት እደሚሰራና የተለያዩ ስትራቴጂዎችን እየተገበረ መሆኑን የደቡብ ክልል ወጣቶችና ስፖርት ቢሮ አስታወቀ፡፡ ከተለያዩ የትምህርት ተቋማት ተመርቀው ስራ በማፈላለግ ላይ የሚገኙ ወጣቶችን ግንዛቤ ለማሳደግ በስራ ፈጠራ ላይ ያተኮረ ስልጠና መሰጠቱም ተመልክቷል፡፡ የደቡብ ክልል ወጣቶችና ስፖርት ቢሮ ኃላፊ ወ/ሮ መሰረት መስቀሌ እንዳሉት ስራ አጥ ወጣቶችን በተለያዩ የስራ አማራጮች በማሳተፍ ኢኮኖሚያዊ ተጠቃሚነታቸውን ለማሳደግ በትኩረት ይሰራል፡፡በክልሉ በገጠር እና በከተማ ያሉ የስራ አማራጮችን በመጠቀም የወጣቱን የስራ ተነሳሽነት ለማጎልበት በየዓመቱ ከ200 ሚሊዮን በላይ ብር ተመድቦ እየተሰራ ነው ፡፡እንደ ኃላፊዋ ገለጻ ከ2005 ጀምሮ በክልሉ ተግባራዊ የሆነው የገጠር ስራ እድል ፈጠራን በላቀ ደረጃ ለማስፈፀም እስከ ቀበሌ የዘለቀ መዋቅር በመዘርጋት የስራ አጥ ወጣቶችን ቁጥር ለመቀነስ የተጀመረው ጥረት ተስፋ ሰጪ ነው፡፡በክልሉ ከተለያዩ የከፍተኛ የትምህርት ተቋማት ተመርቀው ስራ በማፈላለግ ላይ ያሉ ወጣቶችን በመለየት ወጣቶች ከተቀጣሪነት አመለካከት ተላቀው የራሳቸውን ሀብት ማፍራት እንዲችሉ የብድር አቅርቦት፤የመስሪያና መሸጫ ቦታ ዝግጅት እና ተዛማጅ ተግባራትን በማመቻቸት የወጣቶችን ሰርቶ የመለወጥ ራእይ እውን የማድረግ ተግባር ተጠናክሮ ይቀጥላል፡፡ ከተለያዩ ተቋማት ተመርቀው ስራ በማፈላለግ ላይ የሚገኙ ወጣችን ወደ ስራ ለማሰማራት ምቹ ሁኔታዎችን መፍጠር የክልሉ አብይ ተግባር ይሆናል፡፡ እናም ወጣቶች ያሉትን አማራጮች በመጠቀም ስራ ፈጣሪ እንዲሆኑ በየደረጃው ያሉ ባለድርሻ አካላት ዘርፉን ላማሳደግ ድጋፍ ማድረግ ይጠበቅባቸዋል ብለዋል፡፡ በአግሮ ፕሮሰሲንግ ለሚሰማሩ ማህበራት የድጋፍና ክትትል ስራው በልዩ ሁኔታ እንደሚስተናገድና የተለየ እሴት ጨምረው ወደ ምርት ተግባር ለሚገቡ ማህበራት የተሻለ እድል ለመፍጠር መታቀዱንም አስረድተዋል፡፡በክልሉ ለእንሰሳት እርባታና ማድለብ እንዲሁም ከዚሁ ጋር ተያያዥ ለሆኑ ስራዎች መጠነ ሰፊ እምቅ ሀብት መኖሩን  ገልፀው የወጣቶችን የስራ ፍላጎች ወደ ተሻለ ምእራፍ ለማሸጋገር እና በወጣቱ ዘንድ እየተስተዋለ ያለውን የተቀጣሪነት አመለካከት ለመቅረፍ የተጀመረው ሁሉን አቀፍ ጥረት ውጤታማ መሆኑን ጠቁመዋል፡፡ 